আলোচ্য সিনেমাটি দিয়ে ইসলাম ও মুসলমানদের হেয় করা এবং সেই সাথে তাদের উসকে দিয়ে পরিস্থিতির সুযোগ নেয়া দুটোই উদ্দেশ্য। উদ্ভূত পরিস্থিতি ব্যবহার করে যুক্তরাষ্ট্র আবার তার আগ্রাসী মূর্তি ধরেছে এবং ঘটমান ঘটনাবলির আড়ালে ইসলামবিদ্বেষের মূল বিষয়টি ক্রমশ গৌণ করার প্রচেষ্টার কমতি থাকবে না। লিবিয়ায় প্রচণ্ড বিক্ষোভের সময় মার্কিন রাষ্ট্রদূতসহ কয়েকজনের মৃত্যু নিঃসন্দেহে সম্পূর্ণ অবাঞ্ছিত ও অত্যন্ত মর্মান্তিক ঘটনা। বিদেশী কূটনীতিকদের নিরাপত্তা বিধান যে কোনো দেশের শুধু সরকার নয়, জনগণেরও দায়িত্ব। এদিকে বেনগাজির ঐ অনাকাক্সিক্ষত অঘটনকে কেন্দ্র করে আমেরিকা গাদ্দাফি পতনের ন্যাটো হামলার মতো আগ্রাসী তৎপরতা শুরু করে দিয়েছে। সাথে সাথে যুদ্ধজাহাজ পাঠানোর পর এখন মার্কিন এফবিআই গোয়েন্দা লিবিয়ার ভেতরে তৎপর। পররাষ্ট্রমন্ত্রী হিলারি ক্লিনটন ঘোষণা দিয়ে এটা জানিয়ে দিলেন। তার প্রতিজ্ঞা; যারা ওই হামলা করেছে ওদের ধরে শায়েস্তা না করা পর্যন্ত আমরা বিশ্রাম নেবো না। এর অর্থ ঢোকার সুযোগ পেয়ে আলকায়দা ও জঙ্গি এবং গাদ্দাফিপন্থী খোঁজার নামে লিবিয়ায় অনির্দিষ্টকালের সহিংসতার তাণ্ডব চালাবে মার্কিন ফৌজ। সারা বিশ্বেই এখন যুক্তরাষ্ট্রের কূটনীতিক ও নাগরিকেরা শঙ্কিত সম্ভাব্য হামলার ভয়ে। এ পরিস্থিতিতে প্রেসিডেন্ট ওবামা আশা করছেন মুসলিম বিশ্বের সরকারগুলো মার্কিন কূটনীতিকদের রক্ষার ব্যবস্থা নেবে। তার পররাষ্ট্রমন্ত্রী হিলারি বলেই দিয়েছেন, সারা দুনিয়ায় আমাদের মিশনগুলোর নিরাপত্তার জন্য আমরা আগ্রাসী পদক্ষেপ নিচ্ছি।